Jukka Tervo

**Jukka Tervo** (s. 13. heinäkuuta 1956 Rovaniemi) on suomalainen musiikkiterapeutti, työnohjaaja, kutsupuhuja, muusikko ja kirjailija.

Tervo aloitti uransa kehitysvammahuollossa vuonna 1975, jatkoi sieltä aikuispsykiatrian pariin ja 1980-luvun alussa nuorisopsykiatriaan. Omaa musiikkiaan hän on esittänyt 1970-luvun puolivälistä saakka niin mies ja kitara -kokoonpanolla kuin eri yhtyeissäkin. Lisäksi hän on säveltänyt teoksia teatteriin ja televisioon.

## Elämä ja ura
Jukka Tervo vietti lapsuutensa ja nuoruutensa Vuolijoella. Hän lähti kotoa 16-vuotiaana ja teki erilaisia tilapäistöitä Oulussa, Norjassa ja Ruotsissa. Hän pääsi Vuolijoen kunnan nuorisosihteerin viransijaiseksi joksikin aikaa vuonna 1973. Hän oli tuolloin 17-vuotias, ja virkanimike muutettiinkin toimistosihteerin viransijaiseksi. Vuonna 1975 hän aloitti kehitysvammaisten parissa musiikkitoiminnan Tahkokankaan keskuslaitoksessa Oulussa. Vuonna 1977 hän pääsi Oulun keskusmielisairaalaan tekemään musiikkiterapiaa. Mielisairaanhoitajaksi hän valmistui 1980-luvun alussa. Hän oli luomassa ja kehittämässä psykoterapeuttista nuorisomusiikkiterapiaa apulaisprofessori Tor-Björn Hägglundin johtamalla nuorisopsykiatrisella osastolla Oulun yliopistollisessa keskussairaalassa. Vuonna 1987 Tervo valmistui musiikkiterapeutiksi Jyväskylän yliopiston musiikkitieteen laitokselta. Yksityisenä musiikkiterapeuttina hän toimi yli kolmekymmentä vuotta. Hän on työskennellyt musiikkiterapeuttina enimmäkseen lasten, nuorten ja nuorten aikuisten parissa.

Jukka Tervo Band aloitti toimintansa 1976. Yhtyeessä soittivat Tervon lisäksi Timo Hautamäki (kitara), Kauko Ollila (rummut), Jaakko Isoherranen (koskettimet) ja Jukka Kampman (bassokitara). Acoustic Band, johon kuuluivat Tervon lisäksi Hautamäki ja Kampman, esitti pienimuotoisempaa akustista tuotantoa. Tervo oli aktiivisesti mukana Oulun elävän musiikin liikkeessä. Hänen tavallisin keikkakokoonpanonsa 1970-luvun puolivälistä oli mies ja kitara. Vastaanotto oli yleensä hyvä, mutta yksin esiintyminen kävi ajan mittaan raskaaksi, joten hän kokosi uuden Jukka Tervo Bandin, jossa olivat mukana muun muassa kitaristi Jarmo Jukuri, bassokitaristi Tero Siitonen ja rumpali Pasi Alatalo.

Tervo on esiintynyt Seinäjoen Provinssirockissa, Oulun Kuusrockissa 1970–1980-luvuilla ja Kainuun Sana ja sävel -tapahtumassa. Akustisena kitaraduona Tervo & Gauriloff hän esiintyi Leo Gauriloffin kanssa niin klubeissa kuin kotimaisilla festivaaleillakin 1980-luvun alkuvuosina, kuten Provinssirockissa ja Helsingin Kulttuuritalon yhteiskonsertissa vuonna 1980.

Anna-Leena Härkösen kanssa Tervo esitti sekä hänen että omiin teksteihinsä perustuvia lauluja eri tilaisuuksissa, muun muassa Provinssirockissa 1984 ja Kuusrockissa samana vuonna. Hän on tehnyt myös lastenmusiikkia ja esiintynyt sen parissa muun muassa Liisa Lääverin kanssa.

Oulun kaupunginteatteri esitti 1982 Kauko Röyhkän ja Reijo Virtasen kirjoittaman nuorisokabareen *Yökkö*, johon Tervo sävelsi musiikin, ja jonka soitosta vastasi Jukka Tervo Band. Seppo Junttilan kanssa hän sävelsi lauluja Anna-Leena Härkösen käsikirjoittamaan, psykiatrisen sairaalan nuoriso-osastosta kertovaan näytelmään *Taivas on takki*, jonka Oulun Nuorisoteatteri esitti; näytelmästä tallennettiin Yleisradion TV2:n televisio-ohjelma, joka esitettiin kesäkuussa 1983. Hän teki musiikin myös näytelmään *Mirta ja haukka* (1988).
 
Tervo sävelsi musiikin luontodokumenttiin *Kurki, josta ei tullut lintua* (1981). Ilpo Okkosen ohjaama ja Tervon säveltämä lyhytelokuva *Ihminen ja meri* voitti kultamitalin Odessan kansainvälisillä lyhytelokuvafestivaaleilla 1977. Yleisradion TV1:n lasten ja nuorten toimituksen ohjelmissa *Yy-kaa-koo* ja *Kako Oy* kuultiin hänen tekemäänsä musiikkia 1990–1991.

Tervon CD-levy *Mies katsoo ikkunasta* ilmestyi vuonna 1995. Tervon laulujen sanoituksia on julkaistu Anna-Leena Härkösen toimittamassa rakkauslauluantologiassa *Tässä taivas, tässä maa* (1987).

Runojen julkaisun hän aloitti kokoelmilla *Zerkalo* (1995) ja *Ei koskaan, aina* (1997). Esseitä ja artikkeleita muun muassa musiikkiterapiasta, nuorisokulttuurista ja luovuudesta on julkaistu kotimaisissa ja ulkomaisissa julkaisuissa.

## Yksityiselämä

Tervolla on neljä aikuista poikaa. Hän harrastaa musiikin ja kirjallisuuden lisäksi koripalloa.

## Diskografia
### Soololevyt
* *Mies katsoo ikkunasta* (CD, Raksila Records, 1995)
* *Valosormus* (CD, Raksila Records, 2006)
### Lyhytelokuvat
* *Ihminen ja meri* (ohj. Ilpo Okkonen, 1977)
### Televisio
* *Kurki, josta ei tullut lintua* (ohj. Pauli Huotari, Yleisradio, 1981)
### Teatteri
* *Yökkö* (ohj. Timo Ojala, Oulun kaupunginteatteri, 1982)
* *Taivas on takki* (kirj. Anna-Leena Härkönen, Oulun Nuorisoteatteri, 1982 tai 1983)
* *Mirta ja haukka* (ohj. Ellika Lindén, Oulun kaupunginteatteri, 1988)

## Kirjallinen tuotanto
### Kaunokirjallisuus
* 
* 
* 
* 
* 
* 
* 
* 
* 
* 

### Tietokirjallisuus
* 
* 
* 
* 

### Tieteelliset artikkelit
* Musiikkiterapia nuoren kasvun ja kehityksen tukena. Suomen Nuorisopsykiatrisen yhdistyksen vuosikirja osa 5. *Kasvu ja kehitys*. Jyväskylä: Gummerus, 140–174.
* Music Therapy for Adolescents, *Clinical Child Psychology and Psychiatry*, Vol. 6 (1) : 79–91, SAGE Publications, London (2001).
* Lasten ja nuorten musiikkiterapia. Kirjassa *Lastenpsykiatria ja nuorisopsykiatria*. Kirsti Kumpulainen, Eeva Aronen, Hanna Ebeling, Eila Laukkanen, Mauri Marttunen, Kaija Puura, Andre Sourander (toim.). Kustannus Oy Duodecim 2016, 567–575.
* Psykoterapeuttinen nuoruusiän musiikkiterapia. *Psykoterapia* 4/2017.

## Lähteet

## Aiheesta muualla
* Jukka Tervon LinkedIn-profiili
* Jukka Tervon kotisivu